Afon Yamuna

Erthygl am yr afon yn India yw hon. Am Afon Jamuna, Bangladesh, gweler Afon Brahmaputra. Mae Afon Yamuna (Sanskrit: यमुना, weithiau Jamuna neu Jumna) yn afon yng ngogledd India. Yr Yamuna yw'r fwyaf o'r afonydd sy'n llifo i mewn i Afon Ganga; mae tua 1370 km o hyd. Mae tarddle'r afon yn Yamunotri, yn yr Himalaya yn Uttarakhand, i'r gogledd o Haridwar. Mae'n llifo trwy Delhi a thaleithiau Haryana ac Uttar Pradesh, cyn ymuno ag Afon Ganga yn Allahabad. Heblaw Delhi, mae dinasoedd Mathura ac Agra ar ei glannau. Yn Agra mae'n llifo heibio'r Taj Mahal. Mae llygredd yn broblem fawr, yn enwedig yn y rhannau o'r afon o amgylch Delhi.